Súdržnosť politík EÚ v záujme rozvoja a koncepcia Oficiálna rozvojová pomoc plus (krátke prednesenie)
Predsedajúci
Ďalším bodom programu je krátke prednesenie správy Franzisky Kellerovej v mene Výboru pre rozvoj o súdržnosti politík EÚ v záujme rozvoja a o koncepcii Oficiálna rozvojová pomoc plus.
Franziska Keller
Vážený pán predsedajúci, súdržnosť politík v záujme rozvoja neznamená jednou rukou dávať a druhou brať. Nedáva napríklad zmysel, aby sa poskytovali finančné prostriedky na podporu poľnohospodárstva v rozvojových krajinách, ak zároveň narušíme miestne trhy prostredníctvom priamych alebo nepriamych vývozných dotácií.
Podobne je to aj s poskytovaním zdravotnej starostlivosti, ktoré môžeme aj naďalej usilovne podporovať, zároveň však buď bránime obchodovaniu s generickými liekmi, alebo prostredníctvom zintenzívňovania ochrany patentu zvyšujeme ceny liekov až na úrovne, ktoré znemožňujú ich zakúpenie. Je možné, že agropalivá čiastočne znížia emisie CO2 v EÚ, ale v rozvojových krajinách spôsobujú odlesňovanie a zaberanie pôdy, čím vedú k intenzívnejšej zmene klímy - čo je presne to, čomu sme sa chceli vyhnúť, a to nehovorím o vysídľovaní pôvodného obyvateľstva a strate biodiverzity a poľnohospodárskej pôdy na pestovanie potravín. V súčasnosti nie sme - to jest EÚ sama osebe - jednotní.
EÚ dlho v teórii uznávala skutočnosť, že politické opatrenia si nesmú odporovať. Súdržnosť politík v záujme rozvoja sa stanovuje v Lisabonskej zmluve. V článku 208 sa uvádza: "Únia zohľadní ciele rozvojovej spolupráce pri uskutočňovaní politík, ktoré môžu ovplyvniť rozvojové krajiny". Posudzujme sa podľa tejto požiadavky.
Tento rok posudzujeme pokrok dosiahnutý v rámci plnenia rozvojových cieľov tisícročia. Je zrejmé, že nebudeme môcť dodržať svoje sľuby, kým nebudú naše politiky súdržné. My - všetci z nás, ktorí sa podieľame na prijímaní a transponovaní právnych predpisov - si musíme uvedomiť túto zodpovednosť. Prv ako rozhodneme o opatrení, musíme zhodnotiť dôsledky, aby sme mohli rozpoznať negatívny dosah, ktorý môžu mať európske právne predpisy na rozvojové krajiny. V Rade, Komisii a Parlamente potrebujeme odborné znalosti, ktoré umožnia rozpoznať nejednotné hľadiská. Pracovný program Komisie o súdržnosti politík je správnym krokom týmto smerom. Teraz ide o to, ako sa tento zámer uskutoční.
Súdržnosť politík v záujme rozvoja znamená viac zohľadňovať záujmy miestnych obyvateľov v rámci reformy politiky rybného hospodárstva a nedovoliť, aby tieto záujmy pohltili európske záujmy v oblasti rybného hospodárstva. Znamená to, že musíme zastaviť toky finančných prostriedkov, ktoré prúdia z rozvojových krajín do daňových rajov. Znamená to, že nemôžeme prijať dohodu ACTA, ak pretrváva podozrenie, že táto dohoda by mohla zapríčiniť prerušenie dodávok liekov alebo technológií v rozvojových krajinách. Komisii sa doteraz nepodarilo odstrániť toto podozrenie. Súdržnosť politík tiež znamená, že rozvojová politika musí zostať silnou, nezávislou oblasťou politiky pri vytváraní Európskej služby pre vonkajšiu činnosť a že oblasť právomocí komisára pre rozvoj sa musí rozšíriť, nie zúžiť. Umožňuje taktiež obciam vziať do úvahy napríklad spravodlivý obchod ako kritérium vo verejnom obstarávaní, ako to navrhuje pani Rühleová.
V mnohých prípadoch musíme my poslanci Parlamentu pozorne sledovať Komisiu a Radu, aby sa zabezpečila súdržnosť politík. V mnohých prípadoch je však na nás poslancoch Parlamentu, aby sme zaistili súdržnosť v záujme rozvoja. Potrebujeme, aby boli výbory viac prepojené, a potrebujeme stáleho spravodajcu.
Správa - ktorá bola jednomyseľne prijatá vo Výbore pre rozvoj - obsahuje mnoho dobrých návrhov a posúva nás o veľký krok vpred. Rada by som poďakovala všetkým tieňovým spravodajcom, ombudsmanovi a všetkým mimovládnym organizáciám za ich spoluprácu a pomoc a dúfam, že sa podarí prijať našu spoločnú správu na zajtrajšom plenárnom zasadnutí.
Mairead McGuinness
Vážený pán predsedajúci, veľmi nerada vyjadrujem nespokojnosť v súvislosti s touto správou v počiatočnom štádiu rozpravy, ale rada by som upozornila na odôvodnenie I a na odseky 44 a 45. Veľa vecí v tejto správe vítam, domnievam sa však, že obsah týchto odsekov sa čiastočne zakladá na historickom pohľade na poľnohospodársku politiku, a určite nie na súčasnej skutočnej situácii v príslušnej oblasti.
Skôr ako sa k tejto záležitosti podrobne vyjadrím v čase, ktorý mám k dispozícii, dovoľte mi iba povedať, že odsek 15 je v správe naozaj kľúčovým odsekom a asi sa mal rozpracovať podrobnejšie. Uvádza sa v ňom, že na poľnohospodárstvo sú vyčlenené len 4 % zahraničnej rozvojovej pomoci. Je to pomerne zarážajúce číslo a ide o číslo, ktoré som spomenula vo svojej správe, ktorú som vypracovala v predchádzajúcom volebnom období tohto Parlamentu.
Myslím si, že táto správa obsahuje, možno nešťastnou náhodou, útok na európskych poľnohospodárov. Nemyslím si, že je to vhodné. Z toho dôvodu túto správu určite nepodporím a mrzí ma táto situácia. Rada by som vyzvala kolegov, aby si príslušné odseky pozorne prečítali.
Enrique Guerrero Salom
(ES) Vážený pán predsedajúci, v správe, o ktorej dnes rokujeme, v správe pani Kellerovej, sa zdôrazňuje záležitosť, ktorá je mimoriadne dôležitá pre účinnosť rozvojových politík. Súdržnosť sa vždy spája s účinnosťou, pokiaľ ide o rozvojové krajiny, nesúdržnosť sa rovná neúčinnosti a tiež nespravodlivosti.
Hovorím o rozvojovej politike, nielen o oficiálnej rozvojovej pomoci. Súdržnosť znamená, že sa všetky odvetvové politiky - obchodná politika, poľnohospodárska politika, všetky vonkajšie politiky - musia spojiť do jedinej politiky, a to politiky, ktorá je v súlade s globálnymi cieľmi, ktoré sa usilujeme dosiahnuť.
Len takto môžeme vytvoriť väčšiu súčinnosť a len takto môžeme zužitkovať výhody celosvetových verejných statkov. Toto je dôvod, prečo som podporoval a podporujem požiadavku uvedenú v správe pani Kellerovej, aby Parlament vymenoval rečníka zodpovedného za hodnotenie a monitorovanie rozvojových politík, ku ktorým tento Parlament vyjadruje svoj názor.
João Ferreira
(PT) Politiky a opatrenia EÚ sú v mnohých oblastiach často v rozpore so stanovenými cieľmi v oblasti rozvojovej pomoci. Liberalizácia a deregulácia svetového obchodu - ktorú Európska únia obhajuje a presadzuje - ohrozuje najslabšie výrobné systémy rozvojových krajín. Nesmieme ignorovať skutočnosť, že významná časť zdrojov smerujúca do týchto krajín ako verejná rozvojová pomoc sa nakoniec vracia do krajín pôvodu formou získania tovaru a služieb.
Nemôžeme ignorovať vážnu prekážku, ktorú predstavuje obrovský zahraničný dlh; dlh sa niekoľkonásobne preplatil, preto je jeho odstránenie nevyhnutné. Je neprijateľné, že rôzne rozvojové krajiny sú vydierané, keďže sa ich verejná pomoc stáva závislou od podpísania takzvaných dohôd o hospodárskom partnerstve, a to aj napriek odporu mnohých týchto krajín a obáv, ktoré vyjadrili. Namiesto zavedenia priorít Európskeho rozvojového fondu je nevyhnutné ich prehodnotiť, pričom sa zohľadní stanovisko, priority a skutočné potreby rozvojových krajín.
Antonio Tajani
Vážený pán predsedajúci, dámy a páni, Komisia a najmä pán komisár Piebalgs, ktorého tu zastupujem, blahoželajú spravodajkyni k jej návrhu uznesenia o súdržnosti politík v záujme rozvoja, ktorý je vynikajúci a vyčerpávajúci.
Komisia sa plne stotožňuje s jej názorom o dôležitosti tejto ambicióznej úlohy a v plnej miere podporuje rôzne návrhy uvedené v uznesení s cieľom zintenzívniť prácu Európskeho parlamentu v tejto súvislosti. Toto uznesenie prichádza v pravom čase. Ako viete, Komisia navrhla 12 bodový akčný plán na podporu rozvojových cieľov tisícročia. Súdržnosť politík v záujme rozvoja je jednou z priorít tohto plánu, o ktorom sa v súčasnosti rokuje v Rade. Hlavné oblasti vyvolávajúce obavy, ktoré sa objavujú v návrhu uznesenia Parlamentu, sa do veľkej miery zhodujú s prioritami uvedenými v pracovných programoch Komisie o budúcej súdržnosti politík v záujme rozvoja, hoci nesúhlasíme so všetkými pripomienkami uvedenými v uznesení.
Tieto dva dokumenty tvoria pevný základ, ktorý inštitúciám EÚ umožní dosiahnuť pokrok a pracovať na zabezpečovaní čo najväčšej súdržnosti politík EÚ s rozvojovými cieľmi. Súdržnosť politík sa netýka iba zaznamenávania akéhokoľvek negatívneho vplyvu, ktorý môžu mať politiky EÚ na rozvojové ciele. Ide v nej aj o spojenie nášho úsilia s úsilím našich partnerov, aby sme našli rozhodujúce riešenia, ktoré znovu zamerajú politiky EÚ na rozvojové ciele.
Z tohto dôvodu Komisia prijala nový a zlepšený prístup k súdržnosti politík v záujme rozvoja. Tento prístup spája všetky politiky EÚ týkajúce sa tejto problematiky s piatimi medzinárodnými problémami. Neobmedzuje rozsah nášho úsilia. Spája hodnotenie politík so skutočnými strategickými cieľmi.
Okrem toho je pracovný program založený na cieľoch a ukazovateľoch a na zhodnotenie súdržnosti politík sa vo väčšine prípadov použijú štúdie o vplyve.
O oficiálnej rozvojovej pomoci chcem povedať jedno. Stanovisko Komisie k tejto otázke je veľmi jasné. Európska únia a členské štáty musia splniť svoje záväzky v tejto oblasti.
Na tento účel Komisia navrhla zriadiť mechanizmus zodpovednosti v rámci Únie. Týmto návrhom sa v súčasnosti zaoberajú členské štáty.
Zároveň sa rozvojovým krajinám poskytnú iné verejné finančné zdroje, ako je oficiálna rozvojová pomoc. Musíme sa preto snažiť nájsť spôsob, ako monitorovať tieto zdroje a zabezpečiť, že sa použijú na účely rozvoja.
Ak chceme, aby boli naše politiky súdržnejšie, musíme zapojiť aj našich partnerov. V článku 12 dohody z Cotonou sa ustanovuje spôsob komunikácie, fórum, ktoré umožní krajinám AKT vyjadriť svoje obavy v súvislosti s politikami EÚ. Táto možnosť sa musí využívať omnoho systematickejšie. Posilníme preto dialóg o súdržnosti politík v záujme rozvoja v rámci ďalších medzinárodných orgánov, ako napríklad ázijsko-európskej konferencie o rozvoji, ktorá sa práve koná, a stretnutia Organizácie Spojených národov na vysokej úrovni na tému rozvojových cieľov tisícročia, ktoré sa uskutoční v septembri.
Mám ešte poslednú poznámku: ak preskúmame rôzne príslušné strategické oblasti - obchod, poľnohospodárstvo, rybné hospodárstvo a ďalšie -, nemôžeme nevidieť, že len spoločné úsilie a spolupráca všetkých hlavných hospodárskych mocností a nielen Európskej únie pomôžu vytvoriť prostredie, ktoré je priaznivé pre rozvoj. Teraz aj v budúcnosti musí byť súdržnosť politík v záujme rozvoja hlavnou prioritou na európskej aj medzinárodnej úrovni.
Predsedajúci
Rozprava sa skončila.
Hlasovanie sa uskutoční zajtra (v utorok 18. mája 2010).
Písomné vyhlásenia (článok 149)
Elisabeth Köstinger  
Chcela by som sa podrobnejšie vyjadriť k odôvodneniu I a k odsekom 44 a 45 tejto správy, ktorá je veľmi nešťastne formulovaná a neodráža skutočnú situáciu. Po prvé, je potrebné objasniť, že vývozné náhrady sú nástrojom Európskej únie pre dohľad nad trhom, ktorý Európska komisia používa veľmi opatrne a uplatňuje len v niektorých výnimočných prípadoch. Vývozným náhradám, ktoré boli navrhnuté ako určitý druh záchrannej siete, sa preto nemôže pripisovať zodpovednosť za veľké škody spôsobené v odvetví poľnohospodárstva v rozvojových krajinách - ako sa uvádza v odôvodnení. Okrem toho treba zdôrazniť, že EÚ je najväčším svetovým dovozcom poľnohospodárskych výrobkov z rozvojových krajín. EÚ teda neoslabuje rozvoj a upevňovanie životaschopného poľnohospodárskeho odvetvia v rozvojových krajinách; práve naopak. EÚ má nepochybne veľkú zodpovednosť v oblasti medzinárodného obchodu v poľnohospodárskom odvetví, najmä pokiaľ ide o rozvojové krajiny. O tom niet pochýb a Únia si to plne uvedomuje. V tejto súvislosti musím protestovať proti všeobecným názorom, ktoré nemajú nič spoločné s diferencovaným a objektívnym prístupom. Namietam proti odôvodneniu I, ako aj proti odsekom 44 a 45, a teda aj proti správe ako celku.
Proinsias De Rossa  
písomne. - Podporujem toto uznesenie o súdržnosti politík v záujme rozvoja. Ako sa jasne stanovuje v Lisabonskej zmluve, Únia musí zohľadniť ciele rozvojovej spolupráce pri uskutočňovaní politík, ktoré môžu ovplyvniť rozvojové krajiny. V čase, keď početné krízy vážne ohrozujú dosiahnutie rozvojových cieľov tisícročia, je o to dôležitejšie zabezpečiť, aby proti rozvojovým politikám nepôsobili opatrenia v iných oblastiach politík. Hoci je odstránenie chudoby hlavným cieľom rozvojovej politiky EÚ, mnoho politických iniciatív tento účel oslabuje. Dotácie EÚ na vývoz poľnohospodárskych výrobkov značne narúšajú potravinovú bezpečnosť v iných častiach sveta a my ešte musíme zhodnotiť ekologický a sociálny vplyv našich dohôd s rozvojovými krajinami v oblasti rybolovu. Súdržnosť politík v záujme rozvoja nemožno postaviť na vedľajšiu koľaj, keď sa rokuje o dvojstranných a regionálnych obchodných dohodách, a musí zohrávať kľúčovú úlohu, ak chceme zabezpečiť, aby nemal výsledok kola rokovaní v Dauhe nepriaznivý vplyv na rozvoj. Poskytovanie pôžičiek Európskou investičnou bankou mimo Únie rozvojovým krajinám sa musí zamerať na investície, ktoré prispievajú k odstraňovaniu chudoby, a musí sa odvrátiť od spoločností so sídlom v daňových rajoch. Ľudské práva, pracovné a environmentálne normy a správa daní musia usmerňovať rokovania EÚ s rozvojovými krajinami.
